|  |
| --- |
|  TO DOWNLOAD - RIGHT-CLICK AND SELECT 'SAVE-AS' |

**CEAPACHÁIN PHOIBLÍ**

**CEAPACHÁN CHOMHALTAÍ CHUIG BORD AN ÚDARÁIS OIDEACHAIS**

**AINMNITHIGH LEASA IONADAÍOCHA**

**LEABHRÁN EOLAIS**

**CLÁR ÁBHAIR**

**MÍR 1** EOLAS MAIDIR LEIS AN ÚDARÁS OIDEACHAIS

**MÍR 2** PRÓIFÍLÍ RÓIL

**MÍR 3** TREOIRLÍNTE DO CHOMHLACHTAÍ AINMNIÚCHÁIN MAIDIR LE HAINMNIÚCHÁIN A DHÉANAMH:

* + - * + COMHIONANNAS DEISEANNA AGUS ÉAGSÚLACHT;
				+ IONADAÍOCHT TÍREOLAÍOCHTA;
				+ SCILEANNA, EOLAS AGUS TAITHÍ

**MÍR 4** CEANGALTAS AMA, LUACH SAOTHAIR, TÉARMA AN CHEAPACHÁIN AGUS OILIÚINT

**MÍR 5** IONRACAS AGUS COIMHLINT LEASA, GNÍOMHAÍOCHT POLAITIÚIL AGUS DHÍCHÁILIÚ

**MÍR 6** GNÁTHAMH NA gCOMHDHEISEANNA MONATÓIREACHTA

**MÍR 1: EOLAS MAIDIR LEIS AN ÚDARÁS OIDEACHAIS (ÚO)**

**Intreoir agus Forbhreathnú**

1. Tá foráil in Acht an Rialtais Áitiúil (Teorainneacha) (TÉ) 2008 faoi choinne an 26 comhairle ceantair rialtas áitiúil i dTÉ a laghdú go dtí 11. D’fhaomh Tionól TÉ reachtaíocht bhreise d'fhonn teorainneacha na limistéar nua a shonrú i mí an Mheithimh 2012. Tá na comhairlí úra ceantair ag feidhmiú cheana mar a bheadh scáthchomhairlí ann agus glacfaidh siad cumhachtaí agus freagrachtaí iomlána chucu féin i mí Aibreáin 2015.

2. Tá na forálacha sa reachtaíocht oideachais (an tOrdú Oideachais agus Leabharlann (TÉ) 1986), áfach, faoi choinne freagrachtaí críche agus socruithe rialachais na gcúig Bhord Oideachais agus Leabharlann (BOL) atá againn faoi láthair leagtha amach i dtéarmaí a díorthaíodh ó mhúnla an 26 comhairle áitiúil. Tá gá le hathrú sa reachtaíocht, mar sin de, lena chinntiú go mbeidh riarachán an oideachais ag teacht le leagan amach an rialtais áitiúil. Meastar gur reachtaíocht phríomha le foras amháin a bhunú, an tÚdarás Oideachais (ÚO), an bealach is éifeachtúla agus is éifeachtaí le socruithe riaracháin a sholáthar don oideachas a bheas ag teacht leis na struchtúir úra rialtas áitiúil.

3. Tá comhaontaithe ag Feidhmeannas TÉ go gcruthófar ÚO le teacht isteach in áit na gcúig Bhord Oideachais agus Leabharlann (BOL) atá ann i láthair na huaire agus a gCoimisiúin Foirne. Bunófar ÚO de réir reachta mar Chomhlacht Rialtas-urraithe Neamhrannach Poiblí de chuid na Roinne Oideachais a ghlacfaidh chuige féin freagrachtaí na mBOL atá ann i láthair na huaire agus a gCoimisiúin Foirne, lena n-áirítear freagrachtaí fostóra. Tugadh Aontú na Banríona don Bhille Oideachais leis an Údarás a bhunú ar an 11 Nollaig 2014 agus is é an tAcht Oideachais (TÉ) 2014 a dtugtar anois air.

**Dualgais agus Freagrachtaí an Údaráis Oideachais**

4. Beidh ÚO freagrach de réir reachtaíochta as a chinntiú go mbíonn oideachas bunscolaíochta agus iar-bhunscolaíochta agus seirbhísí oideachasúla éifeachtúla agus éifeachtacha ar fáil le freastal ar riachtanais páistí agus daoine óga agus as a chinntiú go ndéanfar seirbhísí óige éifeachtúla agus éifeachtacha a sholáthar. Ar na dualgais agus freagrachtaí a bheas ag ÚO, beidh:

* réimse leathan d’fheidhmeanna maidir le cistiú agus soláthar na seirbhísí áitiúla oideachais agus óige;
* a chinntiú go mbíonn go leor scoileanna ann le hoideachas bunscolaíochta agus iar-bhunscolaíochta a sholáthar le freastal ar riachtanais gach duine i dTÉ;
* an t-airgead ar fad a sholáthar do scoileanna rialaithe (i.e. scoileanna deontaschúnta faoi stiúir agus faoi bhainistiú díreach ÚO);
* riar ar fheistiú, cothabháil agus costais reatha eile na scoileanna faoi chothabháil (i.e. scoileanna deontaschúnta nach bhfuil faoi stiúir ná faoi bhainistiú díreach ÚO);
* bainne agus béilí, leabhair saor in aisce agus iompar saor in aisce a chur ar fáil do dhaltaí incháilithe;
* rialacha maidir le freastal scoile a chur i bhfeidhm;
* seirbhís chomhairleach agus tacaíocht curaclaim a chur ar fáil do gach scoil i dTÉ; agus
* soláthar na saoráidí seirbhís óige a chinntiú.

5. Beidh buiséad de thart ar £1.5 billiún ag ÚO. Beidh sé ar an fhostóir is mó i dTÉ agus níos mó ná 39,000 duine fostaithe aige, lena n-áireofar 7,700 múinteoir i scoileanna rialaithe, thart ar 19,000 d'fhoireann tacaíochta scoilbhunaithe i scoileanna rialaithe agus i scoileanna faoi chothabháil agus thart ar 12,600 duine idir iad sin sa cheanncheathrú agus baill foirne eile nach bhfuil lonnaithe i scoileanna.

6. Beidh freagrachtaí eile ar ÚO chomh maith maidir le seirbhísí tacaíochta do mhic léinn, rud a thiteann faoi choimirce na Roinne Fostaíochta agus Foghlama .i. glacfaidh sé chuige féin ról comhpháirtíochta na gcúig BOL in *Student Finance NI*, comhpháirtíocht seachadta seirbhíse leis an Roinn Fostaíochta agus Foghlama agus an *Student Loans Company*. Beidh ÚO freagrach as iarratais ar thacaíocht ó mhic léinn a phróiseáil mar aon le measúnuithe airgeadais do mhic léinn atá ag tabhairt faoi chúrsaí ardoideachais arb é Tuaisceart Éireann an ghnátháit chónaithe acu. Ní bheidh sé freagrach ar chor ar bith, áfach, as seirbhís na leabharlann poiblí nó aistríodh an fheidhm sin a bhíodh ag na BOL in 2009 chuig *Libraries NI*, Comhlacht Poiblí Neamhrannach a thuairiscíonn don Roinn Cultúir, Ealaíon agus Fóillíochta.

**Clár Bainistíocht Athruithe**

7. Tá Clár Bainistíocht Athruithe á fhorbairt le gur féidir an trasdul ó chúig BOL móide an Coimisiún Foirne s'acu chuig an aon Údarás Oideachais amháin a mhaoirsiú. Is clár leasaithe mórscála a bheas anseo a leanfas den obair sna blianta lastall de 2015.

8. Déanfar an clár bainistíocht athruithe a riar ar bhealach nach gcuirfidh as do na gnáthriachtanais seachadta seirbhíse. Beidh straitéis chuimsitheach cumarsáide mar thaca faoi lena chinntiú go gcoinnítear scoileanna agus páirtithe leasmhara eile ar an eolas le linn na tréimhse trasdulta.

9. Tá dul chun cinn suntasach déanta cheana maidir le gnáthaimh agus polasaithe comhchoiteanna a fhorbairt faoi choinne eagras aonair, mar shampla, maidir le:

* Córas airgeadais comhroinnte a fhorbairt
* Dréacht-pholasaithe, dréachtghnáthaimh agus dréacht-doiciméid réigiúnacha acmhainní daonna a fhorbairt lena n-áirítear dréachtscéim aistriú foirne
* Pleananna tionscadail a fhorbairt le hoibríochtaí agus seirbhísí eastát a chomhchuibhiú lena n-áirítear bainistíocht eastát, sláinte agus sábháilteacht, iompar ó bhaile go scoil agus seirbhísí lónadóireachta scoile
* clár réigiúnach TFC a fhorbairt agus a chur i bhfeidhm, lena n-áirítear gréasán comhroinnte do na BOL a chruthú mar aon le suíomh gréasáin agus inlíon comhroinnte
* Clár réigiúnach tacaíochta do ghobharnóirí agus athbhreithniú cuimsitheach ar thacaíocht scoileanna a fhorbairt agus a chur i bhfeidhm

**Ballraíocht Bhord an Údaráis Oideachais**

10. Forálann an tAcht Oideachais go mbeidh bord an ÚO comhdhéanta:

* Cathaoirleach;
* Ochtar n’ionadaithe polaitíochta;
* Ceathrar comhaltaí a dhéanfas ionadaíocht ar son leas Aistreoirí (na 3 phríomh-Eaglais Phrotastúnacha) na scoileanna rialaithe;
* Ceathrar comhaltaí a dhéanfas ionadaíocht ar son leas Iontaobhaithe na scoileanna faoi chothabháil;
* Duine amháin ar a dhealraítear don Roinn go bhfuil ionadaíocht a dhéanamh acu ar mhaithe le scoileanna comhtháite, a cheapfar tar éis dul i gcomhairle le cibé daoine nó comhlachtaí ar a dhealraítear don Roinn go bhfuil ionadaíocht a dhéanamh acu do leasanna den sórt sin;
* Duine amháin ar a dhealraítear don Roinn go bhfuil ionadaíocht a dhéanamh acu ar mhaithe le scoileanna deonacha Gramadach, a cheapfar tar éis dul i gcomhairle le cibé daoine nó comhlachtaí ar a dhealraítear don Roinn go bhfuil ionadaíocht a dhéanamh acu do leasanna den sórt sin;
* Duine amháin ar a dhealraítear don Roinn go bhfuil ionadaíocht a dhéanamh acu ar mhaithe le scoileanna gramadaí rialaithe, a cheapfar tar éis dul i gcomhairle le cibé daoine nó comhlachtaí ar a dhealraítear don Roinn go bhfuil ionadaíocht a dhéanamh acu do leasanna den sórt sin; agus
* Duine amháin ar a dhealraítear don Roinn go bhfuil ionadaíocht a dhéanamh acu ar mhaithe le Scoileanna lán-Ghaeilge, a cheapfar tar éis dul i gcomhairle le cibé daoine nó comhlachtaí ar a dhealraítear don Roinn go bhfuil ionadaíocht a dhéanamh acu do leasanna den sórt sin.

11. Is é an t-Aire Oideachais a dhéanfas an cathaoirleach a cheapadh i ndiaidh comórtas oscailte thrédhearcach a bheas bunaithe ar thuillteanas agus a léireofar prionsabail agus cleachtais an Chód Cleachtais faoi choinne Ceapacháin Phoiblí de chuid Airí TÉ atá eisithe ag Coimisinéir na gCeapachán Poiblí. Ceapfar an dá chomhalta leasa ionadaíocha déag ag an Aire Oideachais i ndiaidh dó dul i gcomhairle leis na comhlachtaí leasa ionadaíocha iomchuí. Ainmneofar an 8 gcomhalta polaitiúla ag na páirtithe polaitiúla ábhartha.

**[Tá nótaí maidir le dícháiliú ó Bhallraíocht Bhord an Údaráis Oideachais ar fáil i Mír 5, paragraif 6-7]**

**Ról Bhord an Údaráis Oideachais**

12. Tá bord ÚO cuntasach don Aire Oideachais as feidhmíocht ÚO agus as seachadadh a fheidhmeanna reachtúla. Is iondúil gurb é Cathaoirleach an bhoird an príomhphointe teagmhála idir an tAire agus an bord.

13. Beidh sé de fhreagracht chorparáideach ar an bhord a chinntiú go gcomhlíonann ÚO a aidhmeanna agus a chuspóirí. Chun na críche seo, agus d’fhonn a fhreagrachtaí corparáideacha níos leithne a chomhlíonadh, glacfaidh an bord leis na feidhmeanna a leanas.

* An Clár Bainistíocht Athruithe a bhfuil tagairt déanta dó thuas a mhaoirsiú;
* Treoir straitéiseach fhoriomlán ÚO a bhunú, laistigh den chreat polasaí agus acmhainní a bheas leagtha amach ag RO;
* Páirt a ghlacadh de réir mar is iomchuí sa chreat bainistithe feidhmíochta a leagfas RO síos d’fhoireann feidhmiúcháin ÚO, lena n-áirítear spriocanna feidhmíochta bliantúla a shocrú agus a mheasúnú;
* Ar dhóigh dhearfach chuiditheach, dúshlán fhoireann feidhmiúcháin ÚO a thabhairt ó thaobh na pleanála, an bheartaithe spriocanna agus sheachadadh na feidhmíochta de mar aon lena choinneáil cuntasach;
* A chinntiú go gcoinnítear RO ar an eolas maidir le hathruithe ar bith ar dócha go mbeidh tionchar acu ar threoir straitéiseach ÚO nó ar insroichteacht a spriocanna, agus cinneadh ar bhearta ar bith a bheadh de dhíth le dul i ngleic lena leithéid d’athruithe;
* Na caighdeáin is airde de bhainistíocht airgeadais a chur chun cinn go réamhghníomhach lena n-áirítear a chinntiú go gcomhlíonfar gach ceanglas maidir le húsáid cheart na gcistí poiblí agus go mbeidh ÚO ag feidhmiú go héifeachtúil laistigh de theorainneacha a údaráis reachtúil agus a údaráis tharmligthe i gcomhréir le gach treoir oifigiúil;
* A chinntiú go bhfaigheann an bord agus go ndéanann sé athbhreithniú ar fhaisnéis rialta airgeadais maidir le bainistiú ÚO; go gcuirtear ar an eolas go tráthúil é maidir le haon ábhar buairimh mar gheall ar a ghníomhaíochtaí; agus go dtugann sé dearbhú do RO go mbítear ag gníomhú de réir mar is iomchuí i dtaca le haon ábhar buairimh dá leithéid; agus
* Ardchaighdeáin rialachas corparáideach a léiriú i rith an ama, lena n-áirítear leas a bhaint as an choiste neamhspleách iniúchta le cuidiú leis aon rioscaí d’ÚO a shainaithint agus a mhaolú.

**Cuntasacht agus Airgeadú an Údaráis Oideachais**

14. Beidh an tAire Oideachais cuntasach do Thionól TÉ maidir le gníomhaíochtaí agus feidhmíocht ÚO. Is é Rúnaí Buan RO an príomh-Oifigeach Cuntasaíochta, agus is eisean/ise atá freagrach as maoirseacht na n-acmhainní a leithdháiltear don tseirbhís oideachais, lena n-áirítear an maoiniú a leithdháiltear d’ÚO, agus is é/í atá cuntasach don Aire agus don Fheidhmeannas as a chinntiú go mbíonn na heagrais a dtugann RO urraíocht dóibh ag feidhmiú go héifeachtach agus ar chaighdeán ard ionracais.

15. Beidh ÚO faoi réir na bhforálacha a bheas leagtha amach i Ráiteas Bainistíochta foirmeálta agus i Meamram Airgeadais a eiseoidh RO. Mar atá amhlaidh le gach comhlacht poiblí, bítear ag dúil le go mbeidh i bhfeidhm ag ÚO, socruithe stóinsithe éifeachtacha rialachais agus bainistithe airgeadais d'fhonn cuntasacht iomlán cheart as airgead poiblí a chinntiú.

16. Is é Príomhfheidhmeannach ÚO a bheas ainmnithe mar Oifigeach Cuntasaíochta ÚO ag Rúnaí Buan RO agus is eisean/ise a bheas freagrach go pearsanta as na cistí poiblí atá faoina c(h)úram a chosaint; as cuibheas agus rialtacht a chinntiú ó thaobh láimhseáil na gcistí poiblí sin de; agus as gnáthoibríochtaí agus bainistiú laethúil ÚO. De bhreis ar é/í a bheith cuntasach do Rúnaí Buan RO, beidh an Príomhfheidhmeannach cuntasach chomh maith do bhord ÚO as eagrúchán foriomlán, bainistiú, soláthar foirne agus feidhmíocht ÚO.

**MÍR 2: PRÓIFÍLÍ RÓIL**

**Cathaoirleach Bhord an Údaráis Oideachais**

1. Ceapann an tAire Oideachais an Cathaoirleach agus is don Aire atá sé/sí freagrach. Ní mór don Chathaoirleach a chinntiú go dtacaíonn polasaithe agus gníomhartha ÚO le spriocanna Chlár Rialtais Fheidhmeannas TÉ agus le polasaithe straitéiseacha an Aire Oideachais agus go ndéantar gnóthaí ÚO a riar le rialtacht agus le hionracas agus go dtiocfaidh luach ar airgead leo. Beidh an Cathaoirleach freagrach as cultúr ÚO a bhunú agus as an eagras a stiúradhtrí thréimhse ina mbeidh athruithe suntasacha agus as an trasdul ó na cúig BOL a bhainistiú.
2. Beidh freagracht áirithe cheannasaíochta ar an Chathaoirleach as na cúrsaí thíos:

* straitéis an bhoird a fhoirmliú;
* a chinntiú go gcloíonn an bord le Cód Dea-Chleachtais Rialachas Corparáideach TÉ agus go mbíonn aird chuí ag an bhord, agus é ag teacht ar chinntí, ar gach treoir a sholáthróidh an tAire/Roinn;
* a chinntiú go mbíonn an t-eagras éifeachtach, cuntasach agus go dtagann luach ar airgead leis;
* úsáid éifeachtúil tíosach foirne agus acmhainní eile a chur chun cinn;
* ardchaighdeáin rialtachta agus cuibhis a spreagadh agus a sheachadadh;
* dearcadh an bhoird a léiriú agus a chur in iúl don mhórphobal; agus
* {1)ensuring that the Board meets at regular intervals throughout the year and that the minutes of meetings accurately record the decisions taken and, where appropriate, the views of individual Board Members.|a chinntiú go gcruinníonn an bord le chéile go tráthrialta le linn na bliana agus go miontuairiscítear go cruinn gach cinneadh a dhéantar agus, nuair is iomchuí, tuairimí na mBall aonair boird.

**Baill an Bhoird ÚO**

1. Comhroinneann an Cathaoirleach agus Baill an bhoird ÚO freagrachtaí corparáideacha ÚO agus go háirithe, an fhreagracht a chinntiú go gcomhlíonfaidh ÚO a chuid aidhmeanna agus cuspóirí, pleananna straitéiseacha agus spriocanna a fhaomhfaidh RO; a chinntiú go gcosnófar cistí poiblí, lena n-áirítear cur chun cinn an chuibhis agus an luach ar airgead; agus a chinntiú go mbeidh gníomhartha ÚO ag teacht leis na feidhmeanna, seirbhísí, dualgais agus cumhachtaí aige mar atá leagtha amach sa reachtaíocht.
2. Ní mór do bhaill an bhoird uile feidhmiú i gcomhréir leis na freagrachtaí corparáideacha níos leithne atá orthu mar bhaill den bhord lena chinntiú go mbíonn an t-eagras éifeachtach cuntasach agus go dtagann luach ar airgead leis.
3. Ba cheart do Bhaill an bhoird, go háirithe:
* cur le forbairt straitéis ÚO, á chinntiú go mbíonn sí ag teacht le tosaíochtaí an Aire agus le haidhmeanna agus cuspóirí RO;
* bheith sásta dúshlán a thabhairt agus bheith ag obair i dtreo comhaontú maidir le próisis cinnteoireachta an Bhoird agus a chinntiú go mbíonn aird chuí ar an treoir a thugann an tAire/RO agus cinntí á ndéanamh;
* gníomhú de mheon macánta agus le leas ÚO;
* ionadaíocht a dhéanamh don ÚO ar fhorais eile;
* tabhairt faoi oiliúint ionduchtúcháin agus oiliúint bhreise agus an ceangaltas ama is gá a chomhlíonadh le ról an Bhaill a chomhlánú;
* cloí i rith an ama leis an Chód Chleachtais do Bhaill an bhoird agus le Seacht bPrionsabal an tSaoil Phoiblí, mar atá leagtha síos ag an Choiste um Chaighdeáin sa Saol Poiblí;
	+ gan aon fhaisnéis a gheofaí i gcaitheamh na seirbhíse poiblí a úsáid chun críche tairbhe phearsanta nó buntáiste airgeadais; gan iarracht a dhéanamh deis na seirbhíse poiblí a úsáid d’fhonn leas príobháideach nó leas daoine nó eagraíochtaí bainteacha a chur chun cinn; agus aon leas príobháideach, a bhféadfadh sé go mbraithfí go mbeadh sé ag teacht salach ar a ndualgais phoiblí, a nochtadh go poiblí agus a chur in iúl don bhord;
* cloí le rialacha an bhoird maidir le glacadh le bronntanais agus fáilteachas nó flaithiúlacht, agus ceapacháin ghnó; agus
* cloí leis an Acht um Shaoráil Faisnéise.

**MÍR3: TREOIRLÍNTE DO CHOMHLACHTAÍ AINMNIÚCHÁIN MAIDIR LE HAINMNIÚCHÁIN A DHÉANAMH**

**Leagann an chuid seo amach na treoirlínte ar chóir do Chomhlachtaí Ainmniúcháin a chur san áireamh le linn a n-ainmniúcháin ar chomhaltas don ÚO.**

**Comhionannas Deiseanna agus Éagsúlacht**

1. Tá an Roinn ag iarraidh comhionannas deiseanna a chur chun cinn ar fud na ngrúpaí Rannóige 75 agus tá sí tiomanta d'éagsúlacht a fheabhsú agus d'aghaidh a thabhairt ar ghannionadaíocht ar bhoird a cuid Comhlachtaí Poiblí Neamh-Rannach. Cuirtear fáilte roimh ainmniúcháin le haghaidh cheapacháin chuig an bhord an Údaráis Oideachais, beag beann ar chreideamh, inscne, míchumas, bunús eitneach, barúil pholaitiúil, aois, stádas pósta, claonadh gnéasach nó cé acu atá nó nach bhfuil cleithiúnaithe agat. Chuirfeadh muid fáilte go háirithe roimh ainmniúcháin de mhná, de dhaoine faoi bhun 30 bliain d’aois, de dhaoine de mhionlaigh eitneacha agus de dhaoine atá faoi mhíchumas nó tá na daoine seo go fóill faoi ghannionadaíocht ar bhoird comhlachtaí poiblí.

**Ionadaíocht Tíreolaíochta**

2. Tá an t-oideachas ar an seirbhís is scaipthe poiblí le láithreacht i go leor bailte agus sráidbhailte. Dá bhrí sin, beidh an ÚO ina eagraíocht réigiúnach le láithreacht láidir áitiúil agus ba chóir don bhallraíocht ionadaíocht tíreolaíochta iomchuí a bheith acu chomh maith.

**Scileanna, Eolas agus Taithí**

3. Ba cheart do chomhaltaí boird an ÚO na scileanna, eolas agus taithí a bheith acu atá riachtanach le feidhmiú go héifeachtach mar bhall boird neamhfheidhmiúcháin de chomhlacht poiblí. Ba chóir go mbeadh Ainmnithe in ann fianaise a dtaithí / gcumas a léiriú in, ar a laghad, trí cinn de na réimsí a liostaítear thíos ( is féidir leis an taithí teacht óna saol oibre nó óna saol pearsanta lena n-áirítear aon obair dheonach nó phobail):

**(a) Rialachas Corparáideach:** Taithí ar a bheith ag obair mar bhall de bhord nó coiste taobh istigh de chreat rialachais chorparáidigh, feasacht pearsanta a léiriú ar an tábhacht a bhaineann le rialachas éifeachtach agus ról na gcomhaltaí boird neamhfheidhmiúcháin foirne feidhmiúcháin a choimhéad cuntasach as.

**(b) Ciall Gnó:** Taithí ar a bheith ag obair le agus ag ag cur i bhfeidhm breithiúnas agus smaointeoireacht chriticiúil faoi cheisteanna ar nós pleanáil gnó, leithdháileadh acmhainní, bainistíocht riosca agus feidhmíocht eagraíochtúil.

**(c)** **Airgeadas:** Taithí ar bhainistiú buiséadach agus ag cur i bhfeidhm prionsabail bhainistíochta airgeadais i dtimpeallacht eagrúcháin.

**(d)** **Cumas Anailíseach agus Scileanna Cinnteoireachta:** Fianaise de chumas cinntí réasúnacha cóimheasta a dhéanamh agus fadhbanna a réiteach mar chuid d’fhoireann i dtimpeallacht eagraíochtúil agus a chinntiú go ndéantar breithniú agus meastóireacht ar gach eolas iomchuí nuair a bhíonn cinntí le déanamh agus go mbíonn an t-eolas sin iontaofa.

**(e) Obair Foirne agus Ag Imirt Tionchar ar Dhaoine Eile:** Fianaise ar chumas caidrimh oibre comhoibríoch a fhorbairt agus a chothabháil agus a bheith ag obair mar chuid d'fhoireann le spriocanna comhchoiteanna agus ardcaighdeáin seirbhísí agus torthaí a bhaint amach.

**(f)** **Scileanna Cumarsáide agus Tionchair:** Fianaise ar chumarsáid éifeachtach agus scileanna idirphearsanta le tionchar a imirt ar dhaoine eile agus le torthaí a sheachadadh.**MÍR 4: CEANGALTAS AMA, LUACH SAOTHAIR, TÉARMA AN CHEAPACHÁIN AGUS OILIÚINT**

**Ceangaltas Ama**

1. Ní mór de Bhaill ÚO a bheidh réidh agus ábalta páirt iomlán a imirt mar chomhaltaí den bhord, ag tabhairt an tiomantas ama is gá de suas le 5 lá in aghaidh na míosa ina mbeidh freastal ar chruinnithe tráthnóna agus ócáidí poiblí.

**Luach saothair**

2. £8,800 sa bhliain a gheobhas na Baill. Bainfear cáin ag an fhoinse de luach saothair agus beidh sé faoi réir Ranníocaíochtaí Árachas Náisiúnta aicme 1. Íocfar chomh maith aon liúntais taistil agus cothabhála a thabhaítear ó riachtanas ar ghnó an Údaráis Oideachais i gcomhréir leis na rátaí liúntas míleáiste atá comhaontaithe ag Comhchomhairle Náisiúnta na Seirbhísí Áitiúla Rialtais. Is ceapacháin neamh-inphinsin iad seo.

**Tuarastal Dúbailte**

3. Bíodh a fhios ag ainmnithigh atá ag obair cheana san earnáil phoiblí nach ceadmhach aon duine a íoc faoi dhó as an chiste phoiblí don tréimhse chéanna ama. Mar sin de, le híocaíocht dhúbailte luach saothair nó caiteachas taistil a sheachaint, sa chás go mbeadh duine ar bith de na ceapaithe rathúla fostaithe san earnáil phoiblí, tabharfaidh an Roinn faoi chomhaontú leis an cheapaí agus leis an fhostóir eile maidir le socruithe lena leithéid de chostais a choinneáil.

## Laghdú

4. Bíodh a fhios ag ainmnithigh, sa chás go bhfuil pinsean PCSPS (TÉ) á fháil acu nó go bhfuil siad i ndiaidh glacadh le hÍocaíocht Bhliantúil Cúitimh (ACP) agus go nglacann siad ina dhiaidh sin le fostaíocht a bhfuil luach saothair ag gabháil leis i gcomhlacht poiblí atá clúdaithe faoi PCSPS (TÉ), nach ceadmhach dóibh níos mó a shaothrú, trí luach saothair agus pinsean, ná mar a bhí siad ag saothrú sula ndeachaigh siad ar scor. Sa chás gur mó an luach saothair nua móide pinsean ná an tuarastal a bhí acu roimhe sin, d’fhéadfadh sé gur ghá an farasbarr a bhaint dá bpinsean. Laghdú a thugtar ar an chleachtas seo. Rachaidh an Roinn i gcomhairle le lucht Pinsin Státseirbhíse má chreideann siad gur ghá laghdú a chur i bhfeidhm.

**Téarma an Cheapacháin**

5. Is é ceithre bliana téarma an cheapacháin do phost na mBall (ach amháin má scortar an ceapachán roimhe sin), agus ina dhiaidh sin, faoi réir meastóireacht feidhmíochta sásúil, d’fhéadfadh sé go mbeadh na Baill incheaptha arís.

**Suíomh**

6. Is é an t-oideachas ar an tseirbhís phoiblí is scaipthe agus é lonnaithe san iomad bailte móra agus sráidbhailte. Is eagras réigiúnach, mar sin de, a bheas in ÚO a mbeidh láithreacht láidir áitiúil aige. Cinnteofar suíomh agus feidhmeanna fhoireann ÚO chomh luath is a bheas ÚO ar bun.

**Oiliúint**

7. Cuirfear oiliúint ionduchtúcháin ar fáil a mbeidh ar ainmnithigh rathúla freastal uirthi, mar aon le himeachtaí oiliúna breise ar bith eile a measfar gá a bheith leo.

**Cuidiú do Bhaill atá faoi Mhíchumas**

8. Déanfar gach iarracht gach tacaíocht réasúnach a sholáthar le go gcuideofar le Ball ar bith den bhord atá faoi mhíchumas a d(h)ualgais a chomhlíonadh.

**MÍR 5: IONRACAS AGUS COIMHLINT LEASA, GNÍOMHAÍOCHT POLAITIÚIL AGUS**

 **DHÍCHÁILIÚ**

**Ionracas agus Coimhlint Leasa**

1. Ní mór do RO a chinntiú go mbeidh na daoine a cheapfar tiomanta do phrionsabail agus do luachanna na seirbhíse poiblí. Is ionann na prionsabail seo agus: Cásmhaireacht; Macántacht; Oibiachtúlacht; Cuntasacht; Oscailteacht; Ionracas; agus Ceannasaíocht agus tá cur síos níos iomláine orthu sa bhileog eolais atá faoi iamh “Ionracas agus Coimhlintí Leasa: Treoir d’Iarratasóirí”. Mar chuid den phróiseas roghnúcháin, déanfar tú a thástáil ar do thiomantas i leith ardchaighdeáin a chothú sa saol poiblí agus cuirfear béim ar leith ar cheisteanna ionracais agus coimhlintí leasa. Tá roinnt samplaí san áireamh sa bhileog thuas le cuidiú le hainmnithigh a mheas cé acu atá nó nach bhfuil coimhlint fhéideartha leasa acu.
2. Ní mór do RO aird a bheith acu ar aon choimhlint leasa, bíodh sí iarbhír nó meabhairbhraite. Ní mór d’iarratasóirí ina bhfoirm iarratais, dá réir, sonraí cuí a nochtadh ar:
* aon leasanna a d'fhéadfadh a bheith meabhairbhraite de bheith i gcoimhlint leis an cheapachán ar a bhfuil siad ag cur isteach;
* gach ceapachán a bhí acu a nochtadh, pé acu a bhí luach saothair ag gabháil leis nó nach raibh, agus
* eolas a nochtadh maidir le naisc phearsanta ar bith, sa chás go gceapfaí sa phost iad, a bhféadfadh sé go n-eascródh coimhlint leasa astu nó a bhféadfadh sé, mar gheall orthu, go mbraithfí go mbeadh coimhlint leasa ann.

3. Má dhealraíonn sé, bunaithe ar an fhaisnéis atá curtha síos ar an fhoirm, go bhféadfadh sé go bhfuil coimhlint leasa ann, déanfar é seo a fhiosrú ina iomláine i gcomhar leis an ainmnitheach lena dhearbhú cé acu atá sé suntasach go leor le nach bhféadfadh an duine sin dualgais an phoist a chomhlíonadh.

**Gníomhaíocht Pholaitiúil**

1. Iarrfar ar na ainmnithigh uile foirm a chomhlánú lena léiriú má tá aon ghníomhaíocht pholaitiúil déanta acu le cúig bliana anuas. Cuirfear eolas mar gheall ar ghníomhaíocht pholaitiúil san áireamh sa phreaseisiúint.

**Fógairt an Cheapacháin**

1. Ar mhaithe le hoscailteacht agus trédhearcacht, fógrófar go poiblí eolas mar gheall ar na daoine a cheapfar trí phreaseisiúint. Má cheaptar thú, déanfar cuid den fhaisnéis a sholáthair tú – d’ainm, achoimre ar an taithí s’agat, na scileanna a thabharfas tú leat chuig an bhord, ceapacháin phoiblí eile a bhí agat chomh maith le haon luach saothair bainteach agus do fhreagra ar cheist na gníomhaíochta polaitiúla (féach thuas) – a chur san áireamh sa phreaseisiúint.

**Dícháiliú ó bhallraíocht Bhord an Údaráis Oideachais**

1. Déanfar duine a dhícháiliú ó bhallraíocht ar bhord ÚO más amhlaidh:
* go bhfuil an duine sin fostaithe ina (h)oifigeach ar thuarastal ag ÚO (ní ghlacann sé seo múinteoirí san áireamh);
* go ndearnadh an duine bancbhriste nó go bhfuil comhshuíomh nó socrú déanta aige/aici leis na creidiúnaithe s’aige/aici; nó
* gur ciontaíodh an duine i gcúirt i dTÉ nó in áit ar bith eile, sna cúig bliana go díreach roimh lá a c(h)eaptha nó in am ar bith ina dhiaidh sin, i gcion ar bith a raibh daoradh príosúnachta ag gabháil leis ar feadh tréimhse ab fhaide ná 3 mhí, gan an rogha aige/aici fíneáil a íoc, nó más amhlaidh go raibh an duine ciontach in aon iompar, dar leis an ardchúirt, a bhí inmhilleáin.
1. Sa chás go dtarlódh Ball boird dícháilithe faoi na critéir dícháilíochta thuas nó nach ndéanfadh sé/sí freastal ar chruinnithe boird sé mhí as a chéile, fógróidh an bord gan aon mhoill oifig an bhaill sin folamh. Glactar leis gurb ionann freastal ar chruinniú de chuid coiste ar bith den bhord agus freastal ar chruinniú den bhord féin.

**Seiceálacha Réamhcheapacháin**

1. **Seiceáil Taifead Stair Choiriúil –** Bíonn gach ceapachán boird ÚO faoi réir seiceáil taifead stair choiriúil agus úsáidtear teastas nochta sa phróiseas seo. Tá trí leibhéal den teastas nochta ann – Bunleibhéal, Gnáthleibhéal agus Leibhéal Breisithe – tagann leibhéil éagsúla eolais leo seo, gach ceann acu ábhartha don phost ar a bhfuiltear ag cur isteach. I gcás na gceapachán ar bhord ÚO, níl de dhíth ach Bunteastas Nochta. Má roghnaíonn an tAire Oideachais thú le do cheapadh, iarrfar ort an fhoirm iarratais iomchuí a chomhlánú. Mura gcomhlánaíonn tú agus mura gcuireann tú an fhoirm seo ar ais laistigh den amscála sonraithe, glacfaidh muid leis nach spéis leat níos mó an post seo agus tarraingeofar siar d’ainmniúchán.
2. **Ceapacháin Phoiblí Eile** – Tá de dhualgas ar Ranna a chinntiú, chomh fada agus is praiticiúil, go gcomhlíonfaidh na daoine sin a cheapfaidh siad ar bhoird comhlachtaí poiblí a gcuid dualgas ar dhóigh éifeachtach éifeachtúil. I gcás ainmnithigh a bhfuil poist phoiblí eile acu, ciallaíonn sé seo go bhféadfadh sé go rachadh muid i gcomhairle le ranna eile lena dheimhniú go raibh feidhmíocht na ndaoine seo i róil phoiblí eile sásúil.

Ba chóir aon cheisteanna ginearálta faoin phróiseas ainmniúcháin / ceapacháin a sheoladh ar an chéad dul síos go Mervyn Gregg, Ceann na Foirne Rialachais Oideachais

**Rphost**: mervyn.gregg@deni.gov.uk

**Teileafón**: 028 9127 9633

**Téacsfón**: 18001 028 9127 9633

**MÍR 6: GNÁTHAMH NA gCOMHDHEISEANNA MONATÓIREACHTA**

**Foirm Mhonatóireachta Comhdheiseanna**

1. Tá de cheangal ar RO monatóireacht a dhéanamh ar inscne, bunús eitneach, cúlra Pobail agus stádas míchumais iarratasóirí lena chinntiú go mbíonn na bearta comhdheiseanna éifeachtach. Iarrfar ar ainmnithigh, dá réir, an Fhoirm Mhonatóireachta Comhdheiseanna a chomhlánú. Níl aon cheangal ar ainmnithigh na ceisteanna ar an fhoirm mhonatóireachta a fhreagairt agus ní bheidh tú thíos leis ar dhóigh ar bith má roghnaíonn tú gan iad a fhreagairt. Go fóill féin, mholfadh muid a chomhlánú. Is chun críche monatóireachta amháin a úsáidfear an t-eolas seo.